Mikä on Good Game Squad?

Me olemme suomalainen nuorisotyöllinen elektronisen urheilun organisaatio. Tarjoamme nuorille kilpapeliharrastajille mahdollisuuden ottaa ensimmäisiä askeleita elektronisen urheilun parissa ammattitaitoisten valmentajien ja organisaation tuella.



Good Game Squadin alla pelaa kaksi Counter Strike: Global Offensive -joukkuetta nimeltään Tempest ja Will, sekä League of Legends -joukkueet Wildfire ja Fury. Counter Strike on viiden hengen tiimeissä pelattava taktinen FPS -peli. League of Legendsissä joukkueen rakenne on sama, mutta peli edustaa suosittua MOBA -genreä. Kyseessä ovat tämän hetken kilpailullisesti merkittävimmät pelit, sillä niiden maailmanmestaruuskilpailuja seurataan miljoonien katsojien toimesta ympäri maailmaa.



Good Game Squadiin kuuluu viisi valmentajaa, manageri, pelaajavastaava sekä kaksi toimihenkilöä. Managerin tehtäviin kuuluu toiminnan suunnittelu, markkinointi ja yhteistyö eri tahojen kanssa. Pelaajavastaava huolehtii kommunikaatiosta nuorten kanssa ja on tukena ongelmatilanteissa. Toimihenkilöt ovat organisaation tukena järjestämässä tiedotusta sekä Helsingin nuorisoasiainkeskuksen että muiden yhteistyökumppaneiden suuntaan. Tämän kokonaisuuden tarkoituksena on taata mahdollisimman hyvät puitteet harrastuksenomaisen kilpapelaamisen toteuttamiselle, sekä tarjota valmiudet siirtyä eteenpäin kilpailu-uralla. Valmentajat ovat entisiä kilpapelaamisen ammattilaisia, joilla on kokemusta pelaamisesta Suomen ja maailman huipulla.



Joukkueet kokoontuvat yhteen harjoittelemaan kerran viikossa Helsingin kaupungin Nuorisoasiainkeskuksen Pelitalon tiloihin. Harjoittelussa painotetaan pelitaitojen lisäksi kommunikaatiota, yhteisten pelisääntöjen sisäistämistä ja tiimityöskentelyä sekä järjestelmällistä harjoittelua. Kaikessa harjoittelussa otetaan huomioon nuorisotyöllinen ote. Joukkueet keskittyvät aina yhteen teemaan viikko kerrallaan.



— Elja "MrJelioy" Kaartinen